SKRIFTLIG FORESPØRGSEL E-1513/99

af Marie Isler Béguin (Verts/ALE) til Kommissionen

(1. september 1999)

Om: Udvidelse af havnen i Ibiza, Balearerne

Den 5. maj 1999 udtalte Kommissionen i sit svar på skriftlig forespørgsel E-0964/99(1) om udvidelse af havnen i Ibiza, at den var i færd med at vedtage en beslutning om økonomisk støtte fra Samhørighedsfonden til bygning af en ny bølgebryder og en tilkørselsvej til havnen.

Den 29. juni 1999 annullerede Balearernes højesteret (Tribunal Superior de Justicia de Balears) imidlertid den lokale egnsplanlægningsmyndigheds (Comisión Insular de Urbanismo) 1994-vedtagelse af særplanen for havnen i Ibiza. Det hedder i højesterettens dom afsagt i en appelsag anlagt af det lokale arkitektforbund at der i forbindelse med miljøindvirkningsvurderingen ikke var sket overholdelse af kravet om underretning af offentligheden.

Dommen gør denne miljøindvirkningsvurdering ulovlig på baggrund af artikel 6, stk. 2, i direktiv 97/11/EF(2) og af den konvention om adgang til oplysninger, offentlighedens deltagelse i beslutningsprocessen og offentlighedens adgang til domstolene i miljøspørgsmål, som FN's Økonomiske Kommission for Europa forelagde i Århus i Danmark den 23.-25. juni 1998.

1. Agter Kommissionen stadig at yde støtte til bygningen af bølgebryderen?

2. Er Kommissionen ikke enig i, at de spanske myndigheder ikke har overholdt direktiv 97/11/EF om miljøindvirkningsvurderinger af projekter ved at undlade at offentliggøre resultatet af vurderingen? Hvilke foranstaltninger agter Kommissionen at træffe med henblik på at tage miljøindvirknigsvurderingen op til fornyet overvejelse?

3. Er Kommissionen villig til at overveje alternativer til den spanske regerings forslag?

(1) EFT C 370 af 21.12.1999, s. 146.

(2) EFT L 73 af 14.3.1997, s. 5.

Svar afgivet på Kommissionens vegne af Michel Barnier

(19. oktober 1999)

Kommissionen vedtog den 19. april 1999 en beslutning om ydelse af finansiel støtte fra Samhørighedsfonden til bygning af en ny bølgebryder og en tilkørselsvej til havnen i Ibiza. Beslutningen blev først truffet, efter at det var blevet kontrolleret, at projektet opfylder de støttebetingelser og prioriteringskriterier vedrørende transportinfrastrukturprojekter, der er fastsat i Rådets forordning om oprettelse af Samhørighedsfonden(1).

Dette projekt er blevet underkastet en miljøkonsekvensprocedure efter Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2). Vurderingen af projektets virkninger på miljøet blev offentliggjort i det spanske statstidende(3). Både proceduren og vurderingen af virkningerne på miljøet (VVM) er administrative akter, der er forskellige fra den VVM-procedure, som vedrører den særplan, Balearernes højesteret annullerede.

1. På denne baggrund finder Kommissionen, at det pågældende projekt stadig opfylder de støttebetingelser og prioriteringskriterier, der er fastsat i Rådets forordning om oprettelse af Samhørighedsfonden.

2. Det ser ud fra de disponible oplysninger ud til, at de spanske myndigheder har overholdt kravet om underretning af offentligheden. Ikke desto mindre foretager Kommissionen en tilbundsgående undersøgelse af den situation, der er opstået efter domstolskendelsen.

3. Under projektvurderingen undersøgte de spanske myndigheder alternative tekniske løsningsmuligheder. De erklærede, at det pågældende projekt udgør den mest hensigtsmæssige løsning på de problemer, der er med hensyn til havnen i Ibiza. Denne konklusion er blevet bekræftet af den vurdering, som Kommissionen har foretaget.

(1) EFT L 130 af 25.5.1994.

(2) EFT L 175 af 5.7.1985.

(3) BOE nr. 233 af 29.9.1994.